V. Tomanová, ministerka práce, sociálnych vecí a rodiny SR: (2009-12-02):
Návrh materiálu bol vypracovaný v spolupráci s Exekutívnym výborom a Konzultačným výborom Rady vlády pre rodovú rovnosť. Bol predmetom rokovania obidvoch výborov. Vo výboroch majú zastúpenie aj sociálni partneri. Na základe pripomienok členov a členiek Konzultačného a Exekutívneho výboru bol návrh upravený a predložený na rokovanie Rady vlády pre rodovú rovnosť. A po zapracovaní pripomienok všetkých členiek a členov aj sociálnych partnerov bol návrh upravený, predložený na vonkajšie pripomienkové konanie a na rokovanie do vlády. Do prípravy návrhu boli zapojení experti, expertky zo všetkých úrovní štátnej správy, samosprávy, mimovládnych organizácií, ako aj akademických a vysokoškolských inštitúcií a organizácií, ktoré sa zaoberajú problematikou rodovej rovnosti. Za stanoviská a pripomienky, samozrejme, patrí zo strany ministerstva práce poďakovanie všetkým, ale osobitne si hlboko vážime prístup centra rodových štúdií pri Filozofickej fakulte Univerzity Komenského. Cieľom stratégie je začleniť rodové hľadisko do tvorby a realizácie politík na všetkých úrovniach a stupňoch riadenia a vo všetkých procesoch ich prípravy a realizácie. Veľmi rada by som zdôraznila, že gender mainstreaming predstavuje právne záväzný prístup vyplývajúci z článku 29 smernice Európskeho parlamentu a Rady 2006/54/ES o vykonávaní zásady rovnosti príležitostí a rovnakého zaobchádzania s mužmi a ženami vo veciach zamestnanosti a povolania. Základným cieľom stratégie je vytvárať novú architektúru rodových vzťahov a účinné mechanizmy, nástroje a metódy pre implementovanie rodovej rovnosti do všetkých oblastí spoločenského života prostredníctvom konkrétnych operatívnych cieľov, t. j. dosiahnuť vyvážené postavenie a zastúpenie žien a mužov v rozhodovacích a mocenských pozíciách, identifikovať rodovú stereotypizáciu, oslabovať ju a vyhýbať sa jej, zohľadňovať rodovú rovnosť, ako aj štruktúrovanú zložku vytvárania demokratickej spoločnosti, organizácií a inštitúcií, taktiež vytvárať podporné mechanizmy pre plnohodnotnú účasť žien a mužov tak, aby bola dosiahnutá rodová spravodlivosť, vybudovať a skvalitniť inštitucionálne mechanizmy rodovej rovnosti na všetkých úrovniach štátnej správy, samosprávy, ostatných organizácií a inštitúcií, zefektívniť systém prevencie a eliminácie diskriminácie a násilia na ženách vo všetkých jeho formách a identifikovať nerovnosti žien a mužov prostredníctvom posilnenia výskumov a štatistík členených na základe pohlavia, vytvoriť celospoločenské kontrolné mechanizmy, ale aj monitoring a evaluáciu uplatňovania rovnosti žien a mužov. Musím konštatovať, že Slovenská republika má v medzinárodnom porovnaní deficit v stave rodovej rovnosti, predovšetkým v nevyváženom zastúpení žien a mužov na všetkých úrovniach riadenia a rozhodovania, ako aj v rámci mocenských štruktúr, vysoký rodový mzdový rozdiel, nedostatočné inštitucionálne pokrytie problematiky, ako aj nerovnováhu pri zosúladení pracovného, rodinného a osobného života. Postupným riešením uvedených rovností sa môže výrazne zvýšiť kvalita života obyvateľov Slovenskej republiky. Dovoľte mi hneď uviesť, že súčasne predkladáme aj Súhrnnú správu o stave rodovej rovnosti na Slovensku a o činnosti Rady vlády pre rodovú rovnosť, ktorú sa zaviazala vláda každoročne vypracúvať, čo bolo teda schválené aj jej uznesením č. 862/2007. Štruktúra správy nadväzuje na najvýznamnejšie medzinárodné dokumenty v oblasti presadzovania rodovej rovnosti, a to predovšetkým na pekinskú Akčnú platformu IV. Svetovej konferencie OSN o ženách v roku 1995. Odpočet úloh Akčnej platformy bude predmetom významných rokovaní OSN pri príležitosti 15. výročia pekinskej konferencie. Slovenská delegácia sa začiatkom novembra 2009 zúčastnila na regionálnom zasadnutí Európskej hospodárskej komisie OSN, ktoré sa uskutočnilo v rámci prípravy súhrnného pätnásťročného hodnotenia implementácie pekinskej Akčnej platformy. Vo svojom príspevku prezentovala dotazník Slovenskej republiky k plneniu odporúčaní pekinskej Akčnej platformy, ktorý bol zostavovateľmi a zostavovateľkami súhrnnej hodnotiacej správy vyhodnotený ako kvalitne pripravený. Pokiaľ ide o výsledky jednotlivých členských krajín, v rámci súhrnnej správy sa Slovenská republika vyskytuje na najnižších priečkach, napr. v oblasti rodových mzdových rozdielov či v oblasti účasti žien na politickom rozhodovaní. Ďalšie záväzky Slovenskej republiky vyplývajú z primárnej i sekundárnej legislatívy Európskej únie a Plánu uplatňovania rodovej rovnosti žien a mužov na roky 2006 až 2010. Európska komisia predkladá každoročne na jarné zasadnutie Európskej rady spoločnú správu o rovnosti žien a mužov. V tomto roku tak bolo na zasadnutí Európskej rady v dňoch 19. a 20. marca v Bruseli. Predložená súhrnná správa bola vypracovaná v spolupráci s Inštitútom pre výskum práce a rodiny, ktorý je rezortným výskumným pracoviskom ministerstva práce, sociálnych vecí a rodiny, ako aj členmi a členkami Exekutívneho výboru Rady vlády pre rodovú rovnosť. Zameriava sa na najvýraznejšie rodové rozdiely a indikátory rodových nerovností. Slovensko svojím členstvom v medzinárodných, ekonomických a politických štruktúrach je súčasťou globálnych hodnotení a porovnávaní vzťahujúcich sa na rovnosť mužov a žien. Komplexné medzinárodné indexy a ich súčasti slúžia na identifikáciu silných a slabých stránok jednotlivých krajín a na formovanie verejnej politiky založenej na skúsenostiach krajín úspešnejších v podpore rovnosti mužov a žien. Konštrukcia indikátorov umožňuje celoeurópske porovnanie, pri každom z indikátorov je uvedené aj stručné vymedzenie, aktuálna hodnota, ak je stanovená, aj cieľová hodnota podľa európskych a národných programových dokumentov. Podrobnejšie definície a konštrukcie indikátorov sú uvedené v závere tejto správy. V predloženej pilotnej správe sú údaje prevažne z dostupných databáz rokov 2007, 2006 resp. aj staršie. Uvedený rozptyl údajov je z dôvodu predovšetkým neexistencie nových, novších údajov a v dôsledku periodicity ich sledovania. Keďže sa správa bude predkladať každoročne, predpokladáme, v nasledujúcich rokoch budú vybrané údaje už z tejto oblasti aktuálnejšie. Dámy, páni, ďakujem za pozornosť a poprosím vás o vaše pripomienky a podnety. Ďakujem.